આ વિશ્વનો કદાચ સૌથી સચોટ, સ્પષ્ટ અને સરળ સંદેશ છે. જીવનની હકીકતનો, સાર – અસારનો રણકો તેમાં સિક્કાની જેમ ખણખણે છે. કહેવાયું છે કે સત્ય ત્રણ પ્રકારના હોય છે, મારું સત્ય, તમારું સત્ય અને સત્ય… તેમ જ કર્મનું અને કર્મફળનું પણ? તો પછી નસીબ અને ભાગ્ય શું? જ્યાં ફળની ચિંતા નથી ત્યાં નસીબ કે ભાગ્ય જેવા શબ્દો પાંગળા બની જાય છે, મહેનત, શ્રદ્ધા સાથેનું સમર્પણ જ્યારે કર્મફળની લાલસા વગરનું હોય ત્યારે કદાચ એક આદર્શ શિક્ષક બનતો હશે, ગુરુથી માસ્તર, માસ્તરથી શિક્ષક અને શિક્ષકથી ટીચર સુધીની યાત્રા સમયના ચક્ર પર ભલે લાંબો આંટો લાગે, પણ તેણે સાથે સાથે ગુરુને પૂજ્યભાવથી લઈને ટ્યૂશન ટીચરના તદ્દન સ્વાર્થીપણા સુધીની બધી જ ઊંચનીચ જોઈ છે. એ દરેક અવસ્થાએથી કર્મની આશા રાખ્યા વગર શિક્ષકો સાચા જ્ઞાનની પરબ પર વિદ્યાર્થીઓને જીવન સરળ અને સમથળ રીતે જીવવાનું અમૃત આપે એવી અભ્યર્થના સહ…